text: Det er ikke kun de unge, der tjener på konfirmationerne
  25 april 2017 kl. 15.16
  Der er meget, der skal falde på plads, når de unge danskere skal konfirmeres. Virksomheder gør livet lidt lettere for familierne, men tjener også kassen på det.
  Konfirmationstiden betyder store summer penge i lommerne på unge i hele Danmark. Men det er ikke kun de unge, der tjener mange penge i denne tid.
  Hos Beck Menu og Event i Kolding betyder konfirmation travlhed, men også penge.
  På en enkel dag har de 20 hold af ansatte gennem møllen for at gøre de mange bestillinger klar.
  - Det står på i tre uger, men bededagsferien, særligt fredag, er den største. Der har vi travlt, men det sikrer jo penge i kassen, fortæller Gitte Beck, indehaver af Beck Menu og Event, imens hun farer rundt i køkkenet.
  - Så har vi jo ofte ansatte, der selv skal til konfirmationer, men så må de jo møde ind om natten, tilføjer hun med et smil på læben. 
  Det er ikke kun mad konfirmandernes familier spenderer på. Blomster er også i høj kurs, når de unge voksne skal fejres. De virksomheder, der tjener kassen på konfirmationerne, kan du møde i aften kl. 19.30 på TV SYD.
  